Nasionale syfers vir matriekeksamen bekendgemaak(Argieffoto: pixabay) Angie Motshekga, die minister van basiese onderwys, het Maandag amptelik die uitslae van die 2020-matrieks aangekondig. Sy het gesê die jaar 2020 sal onthou word vir groot gesondheidsuitdagings – waar die hele wêreld beheer is deur die Covid-19-pandemie. “Ons moes hard werk om ŉ balans te kry tussen om lewens te red en die jaar te red.” Volgens haar het deelname aan internasionale toetse bewys dat onderrig in Suid-Afrika besig is om te verbeter. Sy het gesê byna ŉ kwartaal van die akademiese jaar het verlore gegaan weens die afsonderingsperiode en die stelselmatige opening van skole in Junie. Jonger leerders is erger deur die lang sluiting van skole geraak. Motshekga het gesê sy is dankbaar oor die 76,2% van leerders wat die eksamen geslaag het, alhoewel dit ŉ daling van 5,1% is teenoor 2019. “Ek het ŉ bloedbad verwag,” het sy gesê. Motshekga het benadruk dat Umalusi, die raad vir gehalteversekering in algemene onderwys en opleiding, die uitslae goedgekeur het. Umalusi het vroeër gesê ten spyte van die talle ongerymdhede wat in die afgelope matriekeksamen aangemeld is, is hy tevrede dat geen sistemiese ongerymdhede plaasgevind het wat die geloofwaardigheid of integriteit van die eksamen in die gedrang kon bring nie. Sowat 1 miljoen skryf matriekeksamen Altesaam 725 034 leerders het vir die matriekeksamen geregistreer, waarvan 607 226 voltydse leerders en 117 808 deeltydse leerders. Omdat die Junie-eksamen met die Desember-eksamen gekombineer is, het byna 1 miljoen mense dus die eksamen afgelê. Provinsiale statistiek Tshwane-Suid is die distrik wat die beste gevaar het. Ses uit tien van die topdistrikte is in Gauteng (Tshwane-Suid, Gauteng-Wes, Gauteng-Noord, Johannesburg-Noord, Sedibeng). *Die individuele uitslae vir al die provinsies (buiten die Wes-Kaap) sal môreoggend omstreeks 06:00 op Maroela Media by matriekuitslae.co.za beskikbaar wees. Die Wes-Kaap se uitslae sal na verwagting Woensdagoggend om 06:00 beskikbaar wees.